Non balent plus mazzonias

Non balent plus mazzonias
s’esseres lestru che lampu,
como semus in su campu
eo, tue e anzones mias.

Non passes pius, ista attentu,
in sa mandra manc’affacca
ca como tenzo una bracca
chi ti leat a su entu
e pagas sun mancamentu
ch’has fattu ecco tantas vias;
sias astutu o non sias
como ti sigo o mazzone,
non balet ch’hapas rejone,
non balent plus mazzonias.

Lassa sa fura piana,
sias de furare istraccu
ch’ancora tenzo unu braccu
chi t’accorrat in sa tana,
pro te ogn’idea est vana
no has como pius iscampu
ca pro pagu chi unu jampu
dias solu in sa cussorza
moris, s’ischera chi morza’
s’esseres lestru che lampu.

Fina a hoe in sa malesa
m’has postu quasi in ruina,
cuss’anzone mesulina 1
m’appagat ch’est senz’offesa
chi pro me sol’est cumpresa
de s’ama s’unicu iscampu
pro sa qual’in calch’istrampu
t’hap’a bider mortu o ruttu;
passad’est su logu bruttu
como semus in su campu.

Cuss’anzone mesulina
chi non potesti predare
t’hat a fagher accabbare
in cussu zassu sa vida,
beni cun trassa attrivida
comente fagher solias
e a bonu chi pagaias
quantu m’has fattu a dispettu!
Como semus in su nettu
eo, tue e anzones mias.